Minister van finansies geposMinister van finansies, Nhlanhla Nene Foto: Departement van kommunikasie Zuma het die nuus Woensdagaand in ŉ verklaring bekend gemaak en gesê Nene sal na ŉ ander “strategiese posisie” ontplooi word. Nene word vervang deur David van Rooyen, hoofsweep van die parlement se staande komitee oor finansies. “Mnr. Nene het goed gedoen sedert sy aanstelling as minister van finansies te midde van ŉ taai ekonomiese klimaat. Hy is plaaslik sowel as internasionaal gerespekteer in die sektor, aangesien hy ook vroeër as adjunkminister van finansies gedien het,” het Zuma gesê. Nene is in Mei verlede jaar as minister van finansies aangestel en het Pravin Gordhan vervang. Suid-Afrika se buitelandse valutakredietgradering is Vrydag van stabiel na negatief hersien. Die rand het Woensdag nuwe rekordlaagtepunte teenoor die drie vernaamste geldeenhede behaal en het ná die aankondiging verder teruggesak. Nene was die afgelope paar maande onder politieke druk weens beweerde onmin tussen hom en Dudu Myeni, voorsitter van die beleërde Suid-Afrikaanse Lugdiens. Myeni het glo noue bande met Zuma en is self onder druk weens ŉ omstrede huurkontrak met Airbus. Nene het SAL gewaarsku dat indien ‘n ooreenkoms met Airbus of enigiemand anders gesluit word sonder sy goedkeuring, dit strydig sal wees met die Wet op Openbare Finansiële Bestuur.